Tlačová správa 15. apríl 2020

COVID-19: Praktické rady: **Informácia pre pacientov – ako fungujú ambulancie FBLR**

**Radí MUDr. Miriam Dziaková, PhD.**

**hlavná odborníčka MZ SR pre FBLR**

„Ambulancie fyziatrie, balneológie a liečebnej rehabilitácie (FBLR) pri niektorých nemocniciach sú zatvorené, pacienti nemajú fyzicky prístup na ambulanciu. Podobne aj v niektorých súkromných ambulanciách pracuje len lekár, ktorý komunikuje telefonicky s pacientmi, inštruuje ich podľa stavu, ktorý si to vyžaduje, lekárske poukazy na zdravotnícke pomôcky rozposiela elektronicky alebo poštou (ak je potrebný súhlas revízneho lekára).

Ambulancie FBLR, ktoré nie sú zatvorené, pracujú podľa odporúčania Slovenskej spoločnosti pre FBLR a usmernenia hlavnej odborníčky. Dôležitým preventívnym krokom je tzv. filter pred prijatím pacienta do ambulancie, a to overenie negatívnej cestovateľskej anamnézy, resp. kontaktu s potencionálne rizikovou osobou a negatívnych príznakov infekcie dýchacích ciest. Pri vstupe na každé pracovisko FBLR sa podľa nariadenia Vlády SR meria telesná teplota všetkým pacientom (vrátane sprevádzajúcich osôb), s prihliadnutím na aktuálne ochorenie pacienta. Povinnosťou pacienta a sprevádzajúcej osoby je mať ochranné rúško.

Ambulancie FBLR môžu využívať aj telemedicínu, konzultovať aktuálny zdravotný stav pacienta, inštruovať o možnostiach adekvátnej liečby v domácom režime, technike resp. metodike cvičenia.

Ak ambulancia FBLR a SVALZ zložka pracoviska pokračuje v liečbe akútnych, pooperačných a poúrazových stavov, u ktorých je riziko poškodenia zdravia z oneskorenia liečby, uprednostňujú sa bezkontaktné spôsoby fyzikálnej liečby a kontaktné, ak sú nevyhnutné. Samozrejme, pri dodržiavaní všetkých ochranných odporučení v rámci zabezpečenia bezpečnosti personálu a pacientov.

Pri indikovaní liečby je potrebné zvážiť všetky jej benefity a postupovať podľa aktuálnych vedomostí a poznatkov EBM (evidence base medicine).

Pacientov s chronickými ťažkosťami, ktorým nehrozí riziko poškodenia zdravotného stavu, sa v zmysle usmernenia neodporúča prijímať do ambulantne poskytovanej rehabilitačnej starostlivosti.“